IARSCRÍBHINN

FÓGRA ÓN gCOIMISIÚN maidir le láimhseáil shimplithe comhchruinnithe áirithe faoi Rialachán (CE) Uimh. 139/2004 ón gComhairle maidir le comhchruinnithe a rialú idir gnóthais

DRÉACHT

I. RÉAMHRÁ

1. Is léir ón taithí a fuair an Coimisiún agus Rialachán (CE) Uimh. 139/2004 ón gComhairle ( 1 ) á chur i bhfeidhm aige nach dócha i gcoitinne go n-eascróidh ábhair imní i ndáil le hiomaíocht as catagóirí comhchruinnithe áirithe. Is é is cuspóir don Fhógra seo na coinníollacha a leagan amach faoina ndéanfaidh an Coimisiún athbhreithniú, ar bhealach cuíchóirithe, ar chomhchruinnithe áirithe agus treoraíocht a sholáthar maidir leis an nós imeachta simplithe a leagtar síos in Iarscríbhinn II de Rialachán (AE) [Uimh. …/2023 an … 2023] lena gcuirtear chun feidhme Rialachán (CE) Uimh. 139/2004 ón gComhairle maidir le comhchruinnithe a rialú idir gnóthais (an “Rialachán Cur Chun Feidhme”) ( 2 ) . Tagann an Fógra seo in ionad an Fhógra ó 2013 ( 3 )

2. Déanfaidh an Coimisiún athbhreithniú faoin nós imeachta simplithe ar chomhchruinnithe a chomhlíonann na coinníollacha a leagtar síos i bpointe 5 den Fhógra seo, ar choinníoll nach mbeidh feidhm ag aon cheann de na coimircí ná de na heisiaimh a leagtar amach i Roinn II.C den Fhógra seo ( 4 ) . Le haghaidh na gcomhchruinnithe sin, glacann an Coimisiún cinneadh gearrfhoirme lena ndearbhaítear go bhfuil comhchruinniú comhoiriúnach leis an margadh inmheánach laistigh de 25 lá oibre ó dháta an fhógra, de bhun Airteagal 6(1), pointe (b) den Rialachán um Chumaisc ( 5 ) . Thairis sin, féadfaidh an Coimisiún, in imthosca áirithe, úsáid a bhaint as an gclásal solúbthachta a leagtar amach i bpointí 8 agus 9 den Fhógra seo chun athbhreithniú a dhéanamh, faoin nós imeachta simplithe, ar chomhchruinnithe áirithe nach gcomhlíonann na coinníollacha a leagtar síos i bpointe 5 den Fhógra seo, ar choinníoll nach mbeidh feidhm ag aon cheann de na coimircí ná de na heisiaimh a leagtar amach i Roinn II.C den Fhógra seo ( 6 ) . Mar sin féin, féadfaidh an Coimisiún imscrúdú a sheoladh, cinneadh iomlán a ghlacadh nó an dá rud faoin Rialachán um Chumaisc i leith comhchruinniú atá beartaithe, fiú más rud é go dtagann an togra faoi na catagóirí san Fhógra seo, go háirithe más rud é go mbeidh feidhm ag aon cheann de na coimircí nó de na heisiaimh a leagtar amach i Roinn II.C den Fhógra seo.

3. I dtaca le comhchruinnithe áirithe a ndéantar athbhreithniú orthu faoin ngnáthnós imeachta, féadfaidh forluití cothrománacha ( 7 ) nó caidrimh ingearacha ( 8 ) eascairt astu a chomhlíonfaidh na coinníollacha a leagtar síos i bpointe 5(d) den Fhógra seo. Ar choinníoll nach mbeidh feidhm ag aon choimirce ná eisiamh a leagtar amach i Roinn II.C den Fhógra seo, déanfar measúnú ar na forluití cothrománacha nó ar chaidrimh ingearacha sin ar bhealach cuíchóirithe (i.e. ar an mbealach céanna agus a dhéantar i gcinneadh gearrfhoirme) i gcinneadh críochnaitheach an Choimisiúin sa ghnáthnós imeachta. Thairis sin, féadfaidh an Coimisiún, in imthosca áirithe, úsáid a bhaint as an gclásal solúbthachta a leagtar amach i bpointe 8 den Fhógra seo chun measúnú a dhéanamh, ar bhealach cuíchóirithe faoin ngnáthnós imeachta, ar fhorluití cothrománacha nó ar chaidrimh ingearacha áirithe, ar choinníoll nach mbeidh feidhm ag aon cheann de na coimircí ná de na heisiaimh a leagtar amach i Roinn II.C den Fhógra seo.

4. Ach an nós imeachta a leagtar amach sna ranna II go IV a leanúint, is é is aidhm don Choimisiún rialú um chumaisc an Aontais a dhéanamh níos dírithe agus níos éifeachtaí.

II. CATAGÓIRÍ COMHCHRUINNITHE ATÁ OIRIÚNACH LE LÁIMHSEÁIL FAOIN NÓS IMEACHTA SIMPLITHE

A. Comhchruinnithe incháilithe

5. I bprionsabal, cuirfidh an Coimisiún i bhfeidhm ( 9 ) an nós imeachta simplithe maidir le haon cheann de na catagóirí comhchruinnithe a leanas ( 10 ) (a) faigheann dhá ghnóthas nó níos mó comh-urlámhas ar chomhfhiontar, ar choinníoll nach mbeidh aon láimhdeachas reatha nó ionchasach ag an gcomhfhiontar laistigh de chríoch an Limistéir Eorpaigh Eacnamaíoch (LEE) (11), agus nach mbeidh sé beartaithe ag na gnóthais lena mbaineann aon sócmhainn a aistriú laistigh de LEE chuig an gcomhfhiontar tráth an fhógra (12); (b) faigheann dhá ghnóthas nó níos mó comh-urlámhas ar chomhfhiontar, ar choinníoll gur gníomhaíochtaí diomaibhseacha gníomhaíochtaí an chomhfhiontair in LEE. Áirítear leis sin comhchruinnithe i gcás ina gcomhlíontar na coinníollacha uile a leanas: i) i dtaca le láimhdeachas reatha bliantúil an chomhfhiontair agus/nó láimhdeachas na ngníomhaíochtaí arna rannchuidiú (13) mar aon leis an láimhdeachas bliantúil ionchasach, gur lú ná EUR 100 milliún in LEE an láimhdeachas sin (14); ii) i dtaca le luach iomlán na sócmhainní arna n-aistriú chuig an gcomhfhiontar in LEE agus atá beartaithe (15) tráth an fhógra, gur lú ná EUR 100 milliún an luach sin (16); (c) cumascann dhá ghnóthas nó níos mó, nó faigheann aon ghnóthas amháin nó níos mó urlámhas aonair nó comh-urlámhas ar ghnóthas eile, ar choinníoll nach bhfuil aon cheann de na páirtithe sa chomhchruinniú ag gabháil do ghníomhaíochtaí gnó sa mhargadh ábhartha táirgí agus geografach céanna (17), ná i margadh atá réamhtheachtach nó iartheachtach ó mhargadh táirgí ina bhfuil páirtí eile sa chomhchruinniú gníomhach (18); (d) cumascann dhá ghnóthas nó níos mó nó faigheann aon ghnóthas amháin nó níos mó urlámhas aonair nó comh-urlámhas ar ghnóthas eile agus comhlíontar na coinníollacha a leagtar amach i bpointí 5(d)(i) agus 5(d)(ii) faoi gach sainiú margaidh is inchreidte (19): (i) i dtaca leis an sciar den mhargadh atá ag na páirtithe uile le chéile sa chomhchruinniú ar páirtithe iad atá ag gabháil do ghníomhaíochtaí gnó sa mhargadh táirge agus geografach céanna (20) (forluí cothrománach), go gcomhlíontar ceann amháin ar a laghad de na coinníollacha a leanas (21): aa) tá sé níos ísle ná 20 %; bb) tá sé níos ísle ná 50 % agus tá an incrimint (deilte) d’Innéacs Herfindahl-Hirschman (“HHI”) a eascraíonn as an gcomhchruinniú ar an margadh sin faoi bhun 150 (22); (ii) i dtaca leis na sciartha den mhargadh atá ag na páirtithe uile go haonarach agus le chéile sa chomhchruinniú agus atá ag gabháil do ghníomhaíochtaí gnó i margadh táirgí, ar margadh é atá réamhtheachtach nó iartheachtach ó mhargadh táirgí ina bhfuil aon pháirtí eile sa chomhchruinniú gníomhach (caidreamh ingearach) (23), go gcomhlíonann siad ceann amháin de na coinníollacha a leanas (24): (aa) tá siad níos ísle ná 30 ar na margaí réamhtheachtacha agus iartheachtacha (bb) tá siad níos ísle ná 30 % ar an margadh réamhtheachtach agus tá sciar ceannaithe (25) is lú ná 30 % maidir le hionchuir réamhtheachtacha ag páirtithe sa chomhchruinniú atá gníomhach sa mhargadh iartheachtach; (cc) tá siad níos ísle ná 50 % ar na margaí réamhtheachtacha agus iartheachtacha araon, tá incrimint (deilte) Innéacs Herfindahl-Hirschman (HHI) a eascraíonn as an gcomhchruinniú faoi bhun 150 ar na margaí réamhtheachtacha agus iartheachtacha araon, agus tá an gnóthas atá níos lú i dtéarmaí sciar den mhargadh mar an gcéanna sna margaí réamhtheachtacha agus iartheachtacha (26). (e) tá páirtí le hurlámhas aonair a fháil ar ghnóthas ar a raibh comh-urlámhas aige cheana féin.

6. Féadfaidh comhchruinniú na critéir a chomhlíonadh a bhaineann le níos mó ná ceann amháin de na catagóirí ar a ndéantar tuairisc san Fhógra seo áfach. Dá réir sin, féadfaidh páirtithe a bhfuil fógra á thabhairt acu fógra a chur isteach faoi chomhchruinniú ar bhonn níos mó ná catagóir amháin ( 27 )

7. Chun pointí 5(c) agus 5(d) a chur i bhfeidhm, sa chás ina bhfaighfear comh-urlámhas, i gcás nach mbeidh an comhfhiontar gníomhach sa mhargadh táirgí céanna agus atá na gnóthais atá ag fáil comh-urlámhais, i dtaca leis na caidrimh nach ann dóibh ach amháin idir na gnóthais atá ag fáil comh-urlámhais, ní bhreithnítear gur forluití cothrománacha nó caidrimh ingearacha iad de réir bhrí an Fhógra seo ( 28 ) . Thairis sin, i gcás ina mbeidh an comhfhiontar agus na gnóthais atá ag fáil comh-urlámhais gníomhach sa mhargadh táirgí agus geografach céanna, i dtaca leis na sciartha den mhargadh atá acu le chéile, ba cheart gníomhaíochtaí na ngnóthas uile atá gníomhach ar an margadh sin a chur san áireamh. I gcás nach n-eascróidh aon incrimint as an gcomhchruinniú agus inarb ann do na forluití cothrománacha agus do na caidrimh ingearacha cheana, ní chuirtear forluití ná caidrimh den sórt sin atá ann cheana san áireamh chun pointí 5(c) agus 5(d) a chur i bhfeidhm.

B. Clásal solúbthachta chun athrú ón ngnáthnós imeachta go dtí an nós imeachta simplithe

8. Arna iarraidh sin do na páirtithe a bhfuil fógra á thabhairt acu, féadfaidh an Coimisiún athbhreithniú a dhéanamh faoin nós imeachta simplithe ar chomhchruinnithe áirithe nach dtagann faoi aon cheann de na catagóirí a leagtar amach i bpointe 5 den Fhógra seo más rud é go gcumascann dhá ghnóthas nó níos mó nó go bhfaigheann aon ghnóthas amháin nó níos mó urlámhas aonair nó comh-urlámhas ar ghnóthas eile, ar choinníoll go gcomhlíontar na coinníollacha a leagtar amach i bpointí 8(a) agus 8(b) faoi gach sainiú margaidh is inchreidte ( 29 ) (a) i dtaca leis an sciar den mhargadh atá le chéile ag na páirtithe uile sa chomhchruinniú atá ag gabháil d’fhorluí cothrománach, gur faoi bhun 25 % fós an sciar sin; (b) i dtaca leis na sciartha den mhargadh atá go haonarach agus le chéile ag na páirtithe uile sa chomhchruinniú atá ag gabháil do chaidreamh ingearach, go gcomhlíonann siad ceann amháin de na coinníollacha a leanas (30): i) tá siad níos ísle ná 35 % sna margaí réamhtheachtacha agus iartheachtacha; ii) tá siad níos ísle ná 50 % in aon mhargadh amháin ach i dtaca leis na sciartha den mhargadh atá ag na páirtithe uile go haonarach agus le chéile sa chomhchruinniú, tá siad níos lú ná 10 % sna margaí uile eile a bhfuil gaol ingearach eatarthu.

9. Arna iarraidh sin do na páirtithe a bhfuil fógra á thabhairt acu, féadfaidh an Coimisiún athbhreithniú a dhéanamh faoin nós imeachta simplithe ar chomhchruinnithe áirithe nach dtagann faoi aon cheann de na catagóirí a leagtar amach i bpointe 5 den Fhógra seo más rud é go bhfaigheann dhá ghnóthas nó níos mó comh-urlámhas ar chomhfhiontar, ar an gcoinníoll ( 31 ) (a) i dtaca le láimhdeachas reatha bliantúil an chomhfhiontair, agus/nó láimhdeachas na ngníomhaíochtaí arna rannchuidiú (32) mar aon leis an láimhdeachas bliantúil ionchasach, gur lú ná EUR 150 milliún in LEE an láimhdeachas sin (33); agus (b) i dtaca le luach iomlán na sócmhainní arna n-aistriú chuig an gcomhfhiontar in LEE agus atá beartaithe (34) tráth an fhógra, gur lú ná EUR 150 milliún in LEE an luach sin (35).

10. Na catagóirí a luaitear i bpointí 8 agus 9 is é feidhm mar mhalairt atá acu, ní feidhm charnach. Chun amhras a sheachaint, is féidir pointe 8 a chomhcheangal le pointe 5(d). Dá bhrí sin, féadfaidh na páirtithe a bhfuil fógra á thabhairt acu iarraidh go gcuirfear an clásal solúbthachta i bhfeidhm le haghaidh margaí áirithe ar choinníoll go gcomhlíonfar na coinníollacha a leagtar amach i bpointe8 agus tairbhiú den nós imeachta simplithe más rud é go gcomhlíonfaidh na margaí uile eile atá fágtha na coinníollacha a leagtar síos i bpointe 5(d).

C. Coimircí agus eisiaimh

11. Leis an roinn seo leagtar amach samplaí de chineálacha comhchruinnithe a fhéadfar a eisiamh ón nós imeachta simplithe.

12. Más ann do cheann amháin nó níos mó de na himthosca a leagtar amach sa roinn seo, féadfaidh sé sin a bheith ina chúis don Choimisiún na páirtithe a bhfuil fógra á thabhairt acu a chur ar an eolas nach bhfuil an láimhseáil shimplithe oiriúnach le haghaidh comhchruinnithe a thagann faoi phointe 5. I gcásanna inarb ann do cheann amháin nó níos mó de na himthosca a ndéantar tuairisc orthu sa roinn seo, ní chuirfear an clásal solúbthachta i bpointí 8-9 i bhfeidhm de ghnáth. Sna cásanna sin, féadfaidh an Coimisiún filleadh ar ghnáthnós imeachta.

C.1. Comhfhiontair ag a bhfuil gníomhaíochtaí diomaibhseacha in LEE [pointe 5(b)]

13. Le haghaidh comhchruinnithe a thagann faoi phointe 5(b), féadfar an gnáthnós imeachta a bhreithniú a bheith iomchuí freisin i gcás inarb ann d’fhorluití cothrománacha nó caidrimh ingearacha idir na páirtithe sa chomhchruinniú, agus ar a bhonn siúd, nach féidir a chur as an áireamh go n-eascróidh fíorúdair amhrais maidir le comhoiriúnacht an chomhchruinnithe leis an margadh inmheánach, nó más rud é gurb ann d’aon cheann de na himthosca speisialta a leagtar amach i Roinn II.C ( 36 )

C.2. Deacracht leis na margaí ábhartha a shainiú

14. Agus measúnú á dhéanamh féachaint i dtaca le comhchruinniú a thagann faoi phointí 5 agus 8 nó 9 , ar cheart athbhreithniú a dhéanamh air faoin ngnáthnós imeachta d’ainneoin sin, áiritheoidh an Coimisiún go suífear gach imthoisc ábhartha ar bhealach atá soiléir a dhóthain. I ngeall gur dócha go mbeidh na sainithe margaidh ina bpríomheilimint sa mheasúnú sin, ba cheart do na páirtithe a bhfuil fógra á thabhairt acu faisnéis a sholáthar ar gach sainmhíniú malartach inchreidte ar mhargadh, le linn na céime réamhfhógra go hiondúil ( 37 ) . Bíonn páirtithe a bhfuil fógra á thabhairt acu freagrach as tuairisc a thabhairt ar gach margadh ábhartha malartach táirgí agus geografach ar a bhféadfadh tionchar a bheith ag an gcomhchruinniú a dtugtar fógra faoi agus as na sonraí agus as an bhfaisnéis uile a sholáthar atá bainteach leis an sainmhíniú ar na margaí sin ( 38 ) . Coinníonn an Coimisiún an discréid aige féin chun an cinneadh críochnaitheach a dhéanamh maidir le sainiú margaidh tar éis dó anailís a dhéanamh ar fhíorais an cháis. Ní chuirfidh an Coimisiún an nós imeachta simplithe i bhfeidhm i gcás ina mbeidh sé deacair na margaí ábhartha a shainmhíniú nó na sciartha den mhargadh atá ag na páirtithe sa chomhchruinniú a chinneadh. Ar an gcaoi chéanna, más rud é go mbaineann saincheisteanna dlíthiúla nuálacha leis an gcomhchruinniú atá ina n-údar spéise ginearálta, féadfaidh an Coimisiún staonadh ó chinntí gearrfhoirme a dhéanamh, agus féadfaidh sé filleadh ar ghnáthnós imeachta.

C.3 Scairshealbha neamh-urlámhais

15. Féadfaidh scairshealbha neamh-urlámhais suntasacha a bheith ag aon pháirtí sa chomhchruinniú ar scairshealbha iad atá i gcuideachtaí atá gníomhach sa mhargadh nó sna margaí mar a bhfuil páirtí eile sa chomhchruinniú gníomhach. Mar shampla, féadfaidh scairsheilbh mhionlaigh neamh-urlámhais a bheith ag faighteoir i gcuideachta atá gníomhach sa mhargadh céanna (sna margaí céanna) agus atá an sprioc-chuideachta nó i margadh atá réamhtheachtach nó iartheachtach leis an margadh nó leis na margaí mar a bhfuil an sprioc gníomhach. Más rud é go bhfuil sciar an-suntasach den mhargadh ag na cuideachtaí sin, faoi imthosca áirithe, féadfaidh nach mbeidh an comhchruinniú oiriúnach le hathbhreithniú a dhéanamh air faoin nós imeachta simplithe, fiú más rud é go bhfuil na sciartha den mhargadh atá ag na páirtithe sa chomhchruinniú le chéile faoi bhun na dtairseacha a leagtar amach i bpointe 5.

C.4 Sócmhainní eile atá luachmhar ar bhonn iomaíoch

16. Féadfaidh cineálacha áirithe comhchruinnithe cumhacht mhargaidh na bpáirtithe sa chomhchruinniú a mhéadú trí acmhainní teicneolaíochta, airgeadais nó acmhainní eile a chomhcheangal, nó sócmhainní atá luachmhar ar bhonn iomaíoch, amhail amhábhair, cearta maoine intleachtúla (lena n-áirítear paitinní, saineolas, dearthaí agus brandaí) bonneagar, bonn úsáideoirí suntasach nó fardail sonraí atá luachmhar ar bhonn tráchtála, fiú más rud é nach n-oibríonn na páirtithe sa chomhchruinniú sa mhargadh céanna. Féadfaidh sé nach mbeidh na comhchruinnithe sin oiriúnach le hathbhreithniú a dhéanamh orthu faoin nós imeachta simplithe.

C.5 Margaí comharsanacha a bhfuil dlúthbhaint acu le chéile

17. Comhchruinnithe i gcás inarb ann do dhá pháirtí sa chomhchruinniú ar a laghad i margaí comharsanacha a bhfuil dlúthbhaint acu le chéile ( 39 ) féadfaidh sé nach mbeidh siad oiriúnach ach oiread le hathbhreithniú a dhéanamh orthu faoin nós imeachta simplithe, go háirithe i gcás ina mbeidh sciar den mhargadh de 30 % nó níos mó go haonarach nó le chéile ag aon pháirtí amháin nó níos mó de na páirtithe sa chomhchruinniú in aon mhargadh táirgí ar margadh é nach bhfuil aon fhorluí cothrománach ná caidreamh ingearach idir na páirtithe sa chomhchruinniú ann ach atá comharsanach le margadh a bhfuil páirtí eile sa chomhchruinniú gníomhach ann ( 40 ) . I dtaca le margaí comharsanacha a chinneadh, ba cheart é sin a dhéanamh i gcomhréir le pointe 14 den Fhógra seo.

C.6 Imthosca a luaitear i dTreoirlínte an Choimisiúin maidir leis an measúnú ar chumaisc neamhchothrománacha agus imthosca speisialta eile

18. Is lú an dóchúlacht go gcuirfidh an Coimisiún an nós imeachta simplithe i bhfeidhm más rud é gurb ann d’aon cheann de na himthosca speisialta a luaitear i dTreoirlínte an Choimisiúin maidir leis an measúnú ar chumaisc chothrománacha agus neamhchothrománacha ( 41 ) agus/nó sa Roinn seo. Áirítear leis sin imthosca inarb amhlaidh: (a) go bhfuil an margadh comhchruinnithe cheana féin (go háirithe i gcás ina mbeidh láithreacht fhóinteach sa mhargadh ag líon is lú ná triúr iomaitheoirí, i dteannta na bpáirtithe sa chomhchruinniú) (42); (b) sáraítear na tairseacha maidir le sciar den mhargadh a leagtar amach i bpointí 5 nó 8 den Fhógra seo i dtéarmaí acmhainneachta nó táirgthe i margaí mar a bhféadfadh na méadrachtaí sin a bheith tábhachtach (43); (c) páirtí a tháinig isteach le déanaí atá i gceann de na páirtithe sa chomhchruinniú (44); (d) eascraíonn forluití i margaí mar a bhfuil an-chuid difreála idir táirgí (45); (e) chuirfí deireadh le fórsa iomaíoch tábhachtach iarbhír nó féideartha leis an gcomhchruinniú atá beartaithe (46); (f) dhéanfaí dhá nuálaí thábhachtacha a chomhcheangal leis an gcomhchruinniú atá beartaithe (47); (g) baineann an comhchruinniú atá beartaithe le gnólacht ag a bhfuil táirgí píblíne a bhfuil gealladh fúthu (48); (h) chuirfí deireadh le hiomaíocht fhéideartha leis an gcomhchruinniú (49); (i) tugtar le fios go gcuirfeadh an comhchruinniú atá beartaithe é ar a gcumas do na páirtithe sa comhchruinniú bac a chur ar leathnú a n-iomaitheoirí nó cur isteach ar rochtain iomaitheoirí ar sholáthairtí nó ar mhargaí nó go gcuirfí le bacainní roimh iontráil sna margaí (50).

19. Féadfaidh an Coimisiún filleadh ar mheasúnú iomlán faoin ngnáthnós imeachta i gcás ina dtiocfaidh saincheist maidir le comhordú chun cinn dá dtagraítear in Airteagal 2(4) den Rialachán um Chumaisc ( 51 )

C.7 Athrú ó chomh-urlámhas go dtí urlámhas aonair

20. Is léir ón taithí a fuair an Coimisiún go dtí seo go mb’fhéidir go mbeidh imscrúdú níos grinne agus/nó cinneadh iomlán riachtanach go heisiach i gcás athrú ó chomh-urlámhas go dtí urlámhas aonair. D’fhéadfadh ábhar imní áirithe i ndáil le hiomaíocht teacht chun cinn in imthosca i gcás ina gcomhtháthófar comhfhiontar i ngrúpa nó i líonra an scairshealbhóra rialaithe aonair deiridh dá chuid, agus deireadh á chur le haon srian a bhí á fheidhmiú roimhe ag tionscnaimh na scairshealbhóirí rialaithe eile, tionscnaimh a d’fhéadfadh a bheith difriúil le chéile, agus straitéis mhargaidh nach mbeadh chomh hiomaíoch céanna á glacadh ag an iar-chomhfhiontar. Mar shampla, i gcás ina mbeidh comh-urlámhas ag gnóthas A agus ag gnóthas B ar chomhfhiontar C, i dtaca le comhchruinniú ar dá bhun sin a fhaigheann A urlámhas aonair ar C, féadfaidh ábhair imní i ndáil le hiomaíocht eascairt as sin in imthosca faoi arb amhlaidh gur iomaitheoir díreach in aghaidh A é C, i gcás ina mbeidh seasamh margaidh substaintiúil ag C agus ag A le chéile agus i gcás ina gcuirfear deireadh leis sin le méid neamhspleáchais a bhí ag C roimhe ( 52 ) . I gcásanna ina mbeidh anailís níos grinne ar chásanna den sórt sin, féadfaidh an Coimisiún filleadh ar ghnáthnós imeachta ( 53 )

21. Féadfaidh an Coimisiún filleadh ar an ngnáthnós imeachta freisin i gcás nach mbeidh athbhreithniú déanta ag an gCoimisiún ná ag údaráis inniúla na mBallstát ar chomh-urlámhas ar an gcomhfhiontar atá i gceist a bheith faighte roimhe.

C.8 Ábhair imní a bhfuil bunús leo i ndáil le hiomaíocht atá tarraingthe anuas ag na Ballstáit nó ag tríú páirtithe

22. I gcás ina gcuirfidh Ballstát nó Stát CSTE ábhair imní, a bhfuil bunús leo i ndáil le hiomaíocht faoin gcomhchruinniú faoina dtugtar fógra, in iúl laistigh de 15 lá oibre ón uair a fhaightear an chóip den fhógra, nó i gcás ina gcuirfidh tríú páirtí ábhair imní, a bhfuil bunús leo i ndáil le hiomaíocht, in iúl laistigh den teorainn ama a leagtar síos le haghaidh barúlacha den sórt sin, fillfidh an Coimisiún ar an ngnáthnós imeachta.

C.9 Iarrataí ar tharchur

23. Ní bheidh feidhm ag an nós imeachta simplithe más rud é go n-iarrfaidh Ballstát go dtarchuirfear comhchruinniú a dtugtar fógra faoi de bhun Airteagal 9 den Rialachán um Chumaisc nó más rud é go nglacfaidh an Coimisiún le hiarraidh ó Bhallstát amháin nó níos mó ar chomhchruinniú a dtugtar fógra faoi a tharchur de bhun Airteagal 22 den Rialachán um Chumaisc.

C.10 Tarchuir réamhfhógra arna n-iarraidh sin do na páirtithe a bhfuil fógra á thabhairt acu

24. Faoi réir na gcoimircí agus na n-eisiamh a leagtar amach i roinn II.C den Fhógra seo, féadfaidh an Coimisiún an nós imeachta simplithe a chur i bhfeidhm maidir le comhchruinnithe inarb amhlaidh: (a) tar éis aighneacht réasúnaithe de bhun Airteagal 4(4) den Rialachán um Chumaisc, go gcinneann an Coimisiún gan an cás a tharchur chuig Ballstát; (b) tar éis aighneacht réasúnaithe de bhun Airteagal 4(5) den Rialachán um Chumaisc, go ndéantar an cás a tharchur chuig an gCoimisiún.

III. FORÁLACHA NÓS IMEACHTA

A. Comhchruinnithe a bhféadfar fógra a thabhairt fúthu go díreach gan teagmhálacha réamhfhógra

25. Faoin Rialachán um Chumaisc, tá na páirtithe a bhfuil fógra á thabhairt acu i dteideal fógra a thabhairt faoi chomhchruinniú tráth ar bith, ar choinníoll go mbeidh an fógra comhlánaithe. I dtaca leis an bhféidearthacht dul i mbun teagmhálacha réamhfhógra, is seirbhís é sin a sholáthraíonn an Coimisiún do pháirtithe a bhfuil fógra á thabhairt acu ar bhonn deonach chun an nós imeachta a ullmhú maidir le hathbhreithniú foirmiúil ar chumasc. Cé nach sainordaitheach iad, is féidir tábhacht an-mhór a bheith le teagmhálacha réamhfhógra do na páirtithe a bhfuil fógra á thabhairt acu agus don Choimisiún araon chun an méid beacht faisnéise is gá a chur i bhfógra a chinneadh agus, i bhformhór na gcásanna, tiocfaidh díobh an méid faisnéise is gá a laghdú go mór.

26. Bunaithe ar thaithí an Choimisiúin maidir leis an nós imeachta simplithe a chur i bhfeidhm, i dtaca le catagóirí comhchruinnithe áirithe atá incháilithe le hathbhreithniú a dhéanamh orthu faoin nós imeachta simplithe ina measc siúd a liostaítear i bpointe 5 den Fhógra seo, féadfar athbhreithniú a dhéanamh orthu laistigh de thréimhse is giorra ná na 25 lá oibre a leagtar amach in Airteagal 10(1) den Rialachán um Chumaisc. Is amhlaidh sin toisc gur lú an líon de bhearta imscrúdaithe a bhíonn riachtanach le haghaidh na gcomhchruinnithe sin de ghnáth. Mar shampla, i dtaca le comhchruinnithe a thagann faoi phointe 5(a) agus gach cás nach ann d’aon forluí cothrománach ná caidreamh neamh-chothrománach ( 54 ) idir gníomhaíochtaí na bpáirtithe a bheidh ag cumasc le chéile (lena n-áirítear táirgí píblíne), féadfar athbhreithniú a dhéanamh orthu faoi nós imeachta cuíchóirithe breise “sárshimplithe” ar a dtugtar tuairisc sa phointe seo. De réir an nós imeachta sárshimplithe sin, ní mór fógra a thabhairt faoi na comhchruinnithe sin trí na ranna ábhartha den Fhoirm Ghearr CO a chomhlánú ( 55 ) (go háirithe roinn 7 agus an cineál láimhseála simplithe a léiriú). Iarrtar ar na páirtithe a bhfuil fógra á thabhairt acu fógra a thabhairt faoin gcomhchruinniú go díreach gan aon teagmháil réamhfhógra.

B. Teagmhálacha réamhfhógra i gcomhchruinnithe as a n-eascraíonn forluití cothrománacha nó caidrimh neamh-chothrománacha

27. Spreagtar na páirtithe a bhfuil fógra á thabhairt acu go mór chun dul i mbun teagmhálacha réamhfhógra i gcásanna as a n-eascraíonn forluití cothrománacha nó caidrimh neamh-chothrománacha idir gníomhaíochtaí na bpáirtithe a bheidh ag cumasc le chéile (lena n-áirítear táirgí píblíne). Áirítear leis sin cásanna a thagann faoi phointí 5, 8 nó 9 den Fhógra seo, ar choinníoll go bhfuil forluí cothrománach idir gníomhaíochtaí na bpáirtithe a bheidh ag cumasc le chéile nó caidreamh ingearach eatarthu nó go mbaineann siad le margaí comharsanacha a bhfuil dlúthbhaint eatarthu. Mar shampla, spreagtar teagmhálacha réamhfhógra go mór le haghaidh comhchruinniú a thagann faoi phointe 5(b) as a n-eascraíonn forluití cothrománacha nó caidrimh neamh-chothrománacha idir gníomhaíochtaí na bpáirtithe. Bheadh tábhacht ar leith le teagmhálacha réamhfhógra den sórt sin más rud é nach gcomhlíontar na critéir i bpointe 5(d) le haghaidh margadh amháin nó níos mó.

28. I gcásanna as a n-eascraíonn forluití cothrománacha nó caidrimh neamh-chothrománacha idir gníomhaíochtaí na bpáirtithe a bheidh ag cumasc le chéile, ba cheart teagmhálacha réamhfhógra a thionscnamh 2 sheachtain ar a laghad roimh dháta ionchasach an fhógra.

C. Iarraidh ar fhoireann cáis a leithdháileadh

29. Roimh fhógra a chur isteach go foirmiúil faoin nós imeachta simplithe, ní mór do na páirtithe a bhfuil fógra á thabhairt acu iarraidh a chur isteach, i ngach cás, ar fhoireann cáis a leithdháileadh, lena léireofar an cineál comhchruinnithe, an pointe den Fhógra Simplithe a dtagann an comhchruinniú fúithi, agus dáta ionchasach an fhógra. Sna cásanna a shainaithnítear i bpointe 27 thuas ina dtabharfaidh na páirtithe a bhfuil fógra á thabhairt acu fógra faoin gcomhchruinniú go díreach gan aon teagmháil réamhfhógra nó gan ach fíorbheagán de theagmhálacha réamhfhógra, i dtaca leis an iarraidh ar fhoireann cáis a leithdháileadh, ní mór í a chur isteach 1 seachtain amháin ar a laghad roimh dháta ionchasach an fhógra.

D. Cinneadh gearrfhoirme

30. Más rud é gur deimhin leis an gCoimisiún go gcomhlíonann an comhchruinniú na critéir le haghaidh an nós imeachta simplithe (féach pointí 5, 8 agus 9), eiseoidh sé cinneadh gearrfhoirme de ghnáth. Áirítear leis sin cásanna iomchuí as nach n-eascraíonn aon ábhar imní i ndáil le hiomaíocht i gcás ina bhfaighidh sé fógra faoi Fhoirm CO. Dearbhófar go bhfuil an comhchruinniú comhoiriúnach leis an margadh inmheánach dá bhrí sin laistigh de 25 lá oibre ó dháta an fhógra, de bhun Airteagal 10(1) agus (6) den Rialachán um Chumaisc. Féachfaidh an Coimisiún le cinneadh gearrfhoirme a eisiúint a luaithe is indéanta tar éis dhul in éag na tréimhse 15 lá oibre a bhféadfaidh na Ballstáit iarraidh lena linn go dtarchuirfear comhchruinniú a dtugtar fógra faoi de bhun Airteagal 9 den Rialachán um Chumaisc. Mar sin féin, sa tréimhse roimh sprioc-am na 25 lá oibre, i dtaca leis an rogha le filleadh ar ghnáthnós imeachta agus dá bhrí sin imscrúduithe a sheoladh agus/nó cinneadh iomlán a ghlacadh, tá an rogha sin fós ar fáil don Choimisiún, i gcás ina mbreithneodh sé gur iomchuí an ghníomhaíocht sin sa chás atá i gceist. Sna cásanna sin, féadfaidh an Coimisiún a bhreithniú go bhfuil an fógra neamh-chomhlánaithe go hábhartha de bhun Airteagal 5(2) den Rialachán Cur Chun Feidhme más rud é nach mbeidh Foirm CO faighte aige.

E. An cinneadh gearrfhoirme a fhoilsiú

31. Foilseoidh an Coimisiún fógra faoin bhfíoras maidir leis an gcinneadh gearrfhoirme in Iris Oifigiúil an Aontais Eorpaigh mar a dhéanann sé le haghaidh cinntí imréitigh iomlána. Cuirfear an leagan poiblí den chinneadh gearrfhoirme ar fáil ar shuíomh gréasáin na hArd-Stiúrthóireachta maidir le hIomaíocht. Sa chinneadh gearrfhoirme, beidh an fhaisnéis faoin gcomhchruinniú a dtugtar fógra faoi arna fhoilsiú in Iris Oifigiúil an Aontais Eorpaigh tráth an fhógra (ainmneacha na bpáirtithe sa chomhchruinniú, a dtír thionscnaimh, an cineál comhchruinnithe agus gníomhaíochtaí eacnamaíocha lena mbaineann) agus ráiteas go bhfuil an comhchruinniú comhoiriúnach leis an margadh inmheánach toisc go dtagann sé faoi aon cheann amháin nó níos mó de na catagóirí ar a dtugtar tuairisc san Fhógra seo, agus an catagóir nó na catagóirí is infheidhme á sainaithint go sainráite.

F. Margaí a thagann faoi phointe 5(d) nó faoi phointe 8 i gcinntí arna n-eisiúint faoin ngnáthnós imeachta

32. I dtaca le comhchruinnithe áirithe a ndéantar athbhreithniú orthu faoin ngnáthnós imeachta, féadfaidh forluití cothrománacha nó caidrimh ingearacha eascairt astu a chomhlíonfaidh na coinníollacha a leagtar síos i bpointe 5 (d) den Fhógra seo. I dtaca le comhchruinnithe áirithe a ndéantar athbhreithniú orthu faoin ngnáthnós imeachta, féadfaidh forluití cothrománacha nó caidrimh ingearacha eascairt astu freisin a chomhlíonfaidh na coinníollacha a leagtar síos i bpointe 8 den Fhógra seo. Ní bheidh measúnú mionsonraithe ar na forluití cothrománacha ná caidrimh ingearacha sa chinneadh críochnaitheach sna cásanna sin. Ina leith sin, beidh ráiteas sa chinneadh críochnaitheach go dtagann forluití cothrománacha nó caidrimh ingearacha áirithe faoi aon cheann amháin nó níos mó de na catagóirí ar a dtugtar tuairisc san Fhógra seo, agus an catagóir nó na catagóirí is infheidhme á sainaithint go sainráite.

33. Féadfaidh an Coimisiún cinneadh a dhéanamh measúnú mionsonraithe a áireamh le haghaidh na bhforluití cothrománacha nó na gcaidreamh ingearach a shainaithnítear i bpointe 32 más rud é go bhfuil feidhm ag aon cheann de na coimircí agus de na heisiaimh a leagtar amach i roinn II.C den Fhógra seo.

IV. SRIANTA COIMHDEACHA

34. Níl an nós imeachta simplithe oiriúnach le haghaidh comhchruinnithe ina n-iarrann na gnóthais lena mbaineann go ndéanfar measúnú sainráite ar shrianta a bhaineann go díreach le cur chun feidhme an chomhchruinnithe, agus is gá don chur chun feidhme sin.

(1) Rialachán (CE) Uimh. 139/2004 ón gComhairle an 20 Eanáir 2004 maidir le comhchruinnithe a rialú idir gnóthais (an “Rialachán um Chumaisc”) (IO L 24, 29.1.2004, lch. 1).

(2) IO L, …, …, lch. ….

(3) Fógra ón gCoimisiún maidir le nós imeachta simplithe chun comhchruinnithe áirithe a láimhseáil faoi Rialachán (CE) Uimh. 139/2004 ón gComhairle, (IO C 366, 14.12.2013, lch. 5).

(4) Féach Roinn II.C den Fhógra seo.

(5) Leagtar na ceanglais maidir le fógra amach in Iarscríbhinn I agus II a ghabhann leis an Rialachán Cur Chun Feidhme.

(6) Féach Roinn II.C den Fhógra seo.

(7) Eascraíonn forluití cothrománacha as comhchruinniú agus na páirtithe sa chomhchruinniú ag gabháil do ghníomhaíochtaí gnó sa mhargadh nó sna margaí ábhartha táirgí agus geografacha céanna, lena n-áirítear táirgí píblíne a fhorbairt. Le forluití cothrománacha a bhaineann le táirgí píblíne, áirítear forluití cothrománacha idir táirgí píblíne agus forluití idir aon táirge amháin nó níos mó a mhargaítear agus táirge píblíne amháin nó níos mó. Is éard is táirgí píblíne ann táirgí (nó seirbhísí) a bheartaíonn gnóthais a thabhairt chun an mhargaidh sa ghearrthéarma nó sa mheántéarma.

(8) Eascraíonn caidrimh ingearacha as comhchruinniú nuair atá páirtí amháin nó níos mó sa chomhchruinniú ag gabháil do ghníomhaíochtaí gnó i margadh táirgí, ar margadh é atá réamhtheachtach nó iartheachtach ó mhargadh táirgí ina bhfuil aon pháirtí eile sa chomhchruinniú gníomhach, lena n-áirítear táirgí píblíne a fhorbairt. Le caidrimh ingearacha a bhaineann le táirgí píblíne, áirítear caidrimh idir táirgí píblíne agus caidrimh idir aon táirge amháin nó níos mó a mhargaítear agus aon táirge píblíne amháin nó níos mó.

(9) Ar choinníoll nach mbeidh feidhm ag aon cheann de na coimircí ná na heisiaimh a leagtar amach i Roinn II.C den Fhógra seo.

(10) I dtaca le comhchruinniú a chomhlíonann na coinníollacha uile d’aon cheann de na catagóirí a luaitear i bpointí 5 (a), (b), (c), (d) nó (e) beidh sé ina chomhchruinniú i bprionsabal a bheidh incháilithe don nós imeachta simplithe. Ní chiallaíonn sé sin áfach go dtairbheoidh idirbheart go huathoibríoch den nós imeachta simplithe má thagann sé faoi cheann de na catagóirí sin. Mar shampla, féadfaidh idirbheart teacht faoi phointe 5(b) ach, an tráth céanna, féadfaidh forluití cothrománacha eascairt as ar mó iad ná na tairseacha a leagtar síos i bpointe 5(d). I gcás den sórt sin, féadfaidh an Coimisiún filleadh ar an ngnáthnós imeachta um chumasc, go háirithe más rud é gurb ann d’aon cheann de na himthosca a leagtar amach i Roinn II.C.

(11) Tagraíonn an téarma “láimhdeachas reatha” do láimhdeachas arna ghiniúint ag an gcomhfhiontar tráth an fhógra. Is féidir láimhdeachas an chomhfhiontair a chinneadh de réir na gcuntas iniúchta is déanaí ó na máthairchuideachtaí, nó ón gcomhfhiontar féin, ag brath ar infhaighteacht cuntas ar leithligh le haghaidh na n-acmhainní arna gcomhcheangal sa chomhfhiontar. Tagraítear leis an téarma “láimhdeachas ionchasach” don láimhdeachas lena bhfuil coinne a ghiniúint sna 3 bliana tar éis fógra a thabhairt.

(12) Aon sócmhainn a aistrítear iarbhír nó a bhfuil sé beartaithe í a aistriú tráth an fhógra chuig an gcomhfhiontar, ba cheart an tsócmhainn sin a bhreithniú, gan beann ar an dáta a aistreofar an tsócmhainn sin iarbhír chuig an gcomhfhiontar.

(13) Cumhdaítear cásanna éagsúla leis sin. Mar shampla:

— i gcás sprioc-chuideachta a fháil i gcomhpháirt, is é láimhdeachas na sprioc-chuideachta sin (an comhfhiontar) an láimhdeachas atá le cur san áireamh,

— I gcás comhfhiontar a chruthú lena rannchuidíonn na máthairchuideachtaí a gcuid gníomhaíochtaí, is é láimhdeachas na ngníomhaíochtaí rannchuidithe sin an láimhdeachas atá le cur san áireamh,

— I gcás ina dtiocfaidh páirtí rialaithe nua isteach i gcomhfhiontar atá ann cheana, ní mór láimhdeachas an chomhfhiontair agus láimhdeachas na ngníomhaíochtaí arna rannchuidiú ag an máthairchuideachta nua (más ann dóibh) a chur san áireamh.

(14) Féach fonóta 11 chun treoraíocht a fháil maidir le láimhdeachas comhfhiontar a ríomh agus maidir leis na téarmaí láimhdeachas “reatha” agus “ionchasach”.

(15) Féach fonóta 12.

(16) Is féidir luach iomlán shócmhainní an chomhfhiontair a chinneadh de réir an chláir chomhardaithe fhormheasta is déanaí arna ullmhú ag gach máthairchuideachta. Áirítear leis an téarma “sócmhainní”: (i) gach sócmhainn inláimhsithe agus dholáimhsithe a aistreofar chuig an gcomhfhiontar (áirítear le samplaí de shócmhainní inláimhsithe monarchana táirgthe, asraonta mórdhíola nó miondíola, agus fardal earraí; áirítear le samplaí earraí doláimhsithe maoin intleachtúil, cáilmheas, píblínte nó cláir T&F, etc.), agus (ii) aon mhéid maoiniúcháin, lena n-áirítear rochtain ar “airgead tirim”, creidmheas nó aon oibleagáid ar an gcomhfhiontar lenar aontaigh aon mháthairchuideachta den chomhfhiontar síneadh a chur leis nó léi nó é a ráthú.

(17) Féach an Fógra ón gCoimisiún maidir leis an sainmhíniú ar mhargadh ábhartha chun críocha dhlí iomaíochta an Chomhphobail (IO C 372, 9.12.1997, lch. 5). Aon tagairt san Fhógra seo do ghníomhaíochtaí ag gnóthais i margaí ba cheart an tagairt sin a thuiscint mar ghníomhaíochtaí i margaí laistigh de LEE nó i margaí lena n-áirítear LEE, ach a d’fhéadfadh a bheith níos leithne ná LEE.

(18) Féach Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6), fonóta 4. Chun críocha an Fhógra seo, glactar leis de ghnáth le caidreamh ingearach go n-úsáidtear an t-ionchur go díreach i dtáirgeadh dílis an eintitis iartheachtaigh (i.e. comhtháthaítear an t-ionchur sa táirge nó níl gá leis ach chun an táirge iartheachtach a tháirgeadh agus chuige sin amháin go docht) nó go ndéanann an gnólacht iartheachtach an t-ionchur a athdhíol (e.g. dáileoirí). Eisiatar leis sin naisc chianda nó naisc le seirbhísí a sholáthraítear d’earnálacha éagsúla, amhail soláthar leictreachais nó seirbhísí bailithe dramhaíola.

(19) Tá feidhm ag na tairseacha le haghaidh forluití cothrománacha agus caidrimh ingearacha maidir le haon sainiú malartach inchreidte ar mhargadh táirgí agus ar mhargadh geografach a bhféadfadh gá a bheith lena mbreithniú. Tá sé tábhachtach go bhfuil na sainithe margaidh foluiteacha a leagtar amach san fhógra beacht go leor chun údar cuí a thabhairt leis an measúnú nach gcomhlíontar na tairseacha sin, agus go luaitear gach sainiú malartach inchreidte ar mhargadh a bhféadfadh gá a bheith lena mbreithniú (lena n-áirítear margaí geografacha atá níos cúinge ná margaí náisiúnta).

(20) Féach fonóta 17.

(21) D’fhonn amhras a sheachaint, más rud é go gcomhlíonann roinnt de na margaí inchreidte a bhaineann le hidirbheart coinníollacha 5(d) (i) (aa) agus go gcomhlíonann margaí eile coinníollacha 5(d) (i) (bb), breithneofar go gcomhlíonann an t-idirbheart na coinníollacha a leagtar amach in 5(d)(i).

(22) Ríomhtar HHI trí uimhreacha cearnacha sciartha margaidh aonair na ngnólachtaí ar fad sa mhargadh a shuimiú. Féach pointe 16 i dTreoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5). Mar sin féin, chun Deilte HHI a eascraíonn as an gcomhchruinniú a ríomh, is leor suim shuimeanna cearnacha na sciartha den mhargadh atá ag na páirtithe go haonarach (toisc nach dtagann aon athrú ar na sciartha den mhargadh atá ag na hiomaitheoirí uile eile sa mhargadh agus dá bhrí sin nach dtéann siad i bhfeidhm ar thoradh na cothromóide) a bhaint de shuim chearnach na sciartha den mhargadh atá ag na páirtithe sa chomhchruinniú (lena rá ar bhealach eile, suim chearnach an sciar den mhargadh atá ag an eintiteas cumaiscthe tar éis an chomhchruinnithe).

(23) Féach fonóta 17 agus 18.

(24) D’fhonn amhras a sheachaint, más rud é go gcomhlíonann roinnt de na margaí inchreidte a bhaineann le hidirbheart coinníollacha 5(d) (ii) (aa) agus go gcomhlíonann margaí eile coinníollacha 5(d) (ii) (bb) agus/nó 5(d) (ii) (cc), breithneofar go gcomhlíonann an t-idirbheart na coinníollacha a leagtar amach in 5(d)(ii).

(25) Déantar sciar ceannaithe gnóthais a ríomh trí (i) líon nó luach cheannacháin tháirgí an ghnóthais sa mhargadh réamhtheachtach a roinnt (ii) ar mhéid iomlán an mhargaidh réamhtheachtaigh (i dtéarmaí lín nó luach).

(26) Is é is aidhm don chatagóir seo incrimintí beaga a chuimsiú, incrimintí a bhíonn i gceist le comhtháthú ingearach a bhí ann roimhe. Mar shampla, i dtaca le Cuideachta A, atá gníomhach i margadh réamhtheachtach agus iartheachtach (ag a bhfuil sciar de 45 % i ngach ceann), faigheann an Chuideachta sin seilbh ar Chuideachta B atá gníomhach sna margaí réamhtheachtacha agus iartheachtacha céanna (ag a bhfuil sciar de 0.5 % i ngach ceann). Ní chuimsítear leis an gcatagóir sin cásanna ina n-eascraíonn tromlach an chomhtháthaithe ingearaigh as an idirbheart, fiú más rud é go bhfuil na sciartha den mhargadh le chéile faoi bhun 50 % agus go bhfuil deilt HHI faoi bhun 150. Mar shampla, ní chuimsítear leis an gcatagóir sin an cás a leanas: I dtaca le Cuideachta A, atá gníomhach ar bhonn réamhtheachtach agus ag a bhfuil sciar den mhargadh de 45 % agus gníomhach ar bhonn iartheachtach agus ag a bhfuil sciar den mhargadh de 0.5 %, faigheann an Chuideachta sin seilbh ar Chuideachta B atá gníomhach ar bhonn réamhtheachtach agus ag a bhfuil sciar den mhargadh de 0. 5 % agus ar bhonn iartheachtach agus ag a bhfuil sciar den mhargadh de 45 %.

(27) Nuair a thagann comhchruinniú faoi níos mó ná aon chatagóir simplithe amháin, ba cheart do na páirtithe a bhfuil fógra á thabhairt acu é sin a léiriú go sainráite i bhfoirm an fhógra.

(28) Féadfaidh comhordú eascairt as na forluití nó as na caidrimh sin áfach dá dtagraítear in Airteagal 2(4) den Rialachán um Chumaisc agus ba cheart déileáil leo i gcomhréir le pointe 19 den Fhógra seo.

(29) Féach fonóta 17.

(30) D’fhonn amhras a sheachaint, más rud é go gcomhlíonann roinnt de na margaí inchreidte a bhaineann le hidirbheart coinníollacha 8(b) (i) agus go gcomhlíonann margaí eile coinníollacha 8(b) (ii), breithneofar go gcomhlíonann an t-idirbheart na coinníollacha a leagtar amach in 8(b).

(31) I dtaca le comhchruinniú a chomhlíonann na coinníollacha uile d’aon cheann de na catagóirí a luaitear i bpointí 8 nó 9 beidh sé ina chomhchruinniú i bprionsabal a bheidh incháilithe chun tairbhiú den chlásal solúbthachta. Ní chiallaíonn sé sin áfach go dtairbheoidh idirbheart go huathoibríoch den nós imeachta simplithe má thagann sé faoi cheann de na catagóirí sin. Mar shampla, féadfaidh idirbheart teacht faoi phointe 9 ach, an tráth céanna, féadfaidh forluití cothrománacha eascairt as ar mó iad ná na tairseacha a leagtar síos i bpointe 5(d) nó 8. I gcás den sórt sin, ní fhéadfaidh an Coimisiún glacadh le hathbhreithniú a dhéanamh ar an gcás faoin nós imeachta simplithe.

(32) Féach fonóta 13.

(33) Féach fonóta 11 chun treoraíocht a fháil maidir le láimhdeachas comhfhiontar a ríomh agus maidir leis na téarmaí láimhdeachas “reatha” agus “ionchasach”.

(34) Féach fonóta 12.

(35) Féach fonóta 16.

(36) I gcásanna a thagann faoi phointe 5(a), i gcás ina n-eascróidh forluití cothrománacha nó caidrimh ingearacha as gníomhaíochtaí na bpáirtithe sa chomhchruinniú, ceanglaítear ar na páirtithe a bhfuil fógra á thabhairt acu na sonraí agus an fhaisnéise uile a bhaineann le sainiú margaí den chineál sin a sholáthar.

(37) Féach pointe 28.

(38) Mar aon le gach fógra eile, féadfaidh an Coimisiún an cinneadh gearrfhoirme a chúlghairm má tá sé bunaithe ar fhaisnéis mhícheart a bhfuil ceann de na gnóthais lena mbaineann freagrach aisti, mar a leagtar amach in Airteagal 6(3), pointe (a) den Rialachán um Chumaisc.

(39) Cáilítear margaí táirgí mar mhargaí comharsanacha a bhfuil dlúthbhaint acu le chéile nuair a bhíonn na táirgí comhlántach le chéile nó nuair a bhaineann siad le raon táirgí a cheannaíonn an tsraith chéanna custaiméirí i gcoitinne le haghaidh na húsáide deiridh céanna.

(40) Féach Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6), pointe 25 agus Roinn V.

(41) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5) agus Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6).

(42) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 17 agus Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6), pointe 36. Is féidir a bhreithniú go bhfuil láithreacht sa mhargadh fóinteach nuair atá sciar de 5 % nó níos mó ag iomaitheoir.

(43) Féach Cinneadh ón gCoimisiún an 19 Meán Fómhair 2019, Cás M.8674, BASF/Solvay’s Polyamide Business, aithris 475.

(44) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 37.

(45) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 28.

(46) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 37 agus Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6), pointí 7 agus 26(c).

(47) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 38 agus Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6), pointe 26(a).

(48) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 38 agus Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6), pointe 26(a).

(49) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 58.

(50) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 36 agus Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6), pointe 29, 49, agus 75.

(51) Féach Treoirlínte an Choimisiúin maidir leis an measúnú ar chumaisc chothrománacha faoin Rialachán ón gComhairle maidir le comhchruinnithe idir gnóthais a rialú (IO C 31, 5.2.2004, lch. 5), pointe 39 seq. agus Treoirlínte an Choimisiúin maidir leis an measúnú ar chumaisc neamhchothrománacha faoin Rialachán ón gComhairle maidir le comhchruinnithe idir gnóthais a rialú (IO C 265, 18.10.2008, lch. 6), pointe 26.

(52) Cinneadh ón gCoimisiún an 17 Nollaig 2008, Cás M.5141, KLM/Martinair, aithrisí 14-22.

(53) Féach Cinneadh ón gCoimisiún an 18 Meán Fómhair 2002, Cás M.2908, Deutsche Post/DHL (II).

(54) Eascraíonn caidreamh neamh-chothrománach as comhchruinniú nuair atá gníomhaíochtaí na bpáirtithe sa chomhchruinniú i gcaidreamh nach forluí cothrománach atá ann.

(55) Féach Iarscríbhinn II a ghabhann leis an Rialachán Cur Chun Feidhme.